MT Il-Ġurnal Uffiċjali tal-Unjoni Ewropea C 356/23

Opinjoni tal-Kumitat tar-Reġjuni “Il-perspettiva tal-awtoritajiet lokali u reġjonali dwar iż-żejt u l-gass tax-shale u ż-żejt u l-gass kompressati (idrokarburi mhux konvenzjonali)”

2013/C 356/05

IL-KUMITAT TAR-REĠJUNI

— jaqbel mal-Kummissjarju Ewropew għall-Ambjent li l-istudji li twettqu sal-lum juru li hemm numru ta' inċertezzi jew lakuni fil-leġislazzjonali attwali tal-UE, jisħaq li t-trattament tar-riskji għas-saħħa u l-ambjent huma ta' importanza kruċjali jekk l-industrija trid li tikseb l-aċċettazzjoni tal-pubbliku, u jappella lill-Kummissjoni Ewropea sabiex tħejji qafas dwar il-ġestjoni tar-riskji u għat-trattament ta' nuqqasijiet fir-regolamentazzjoni rilevanti tal-UE;

— jitlob li jiġu rispettati d-deċiżjonijiet tal-awtoritajiet lokali u reġjonali li jipprojbixxu, jillimitaw u jikkontrollaw l-iżvilupp/l-attività assoċjati mal-estrazzjoni tal-idrokarburi mhux konvenzjonali. L-awtoritajiet lokali u reġjonali għandu jkollhom id-dritt li jeskludu żoni sensittivi (eż. żoni ta' protezzjoni tal-ilma tax-xorb, rħula, raba' li jinħadem, eċċ) mill-attivitajiet li jista' jkun hemm ta' xi żvilupp ta' idrokarburi mhux konvenzjonali;

— jenfasizza l-importanza fundamentali tal-prinċipju tat-trasparenza u l-involviment tal-gruppi tal-popolazzjoni kkonċernati kif ukoll tal-awtoritajiet lokali u reġjonali fit-teħid tad-deċiżjonijiet f'dan il-qasam delikat u jinsab inkwetat li sa issa fl-Istati Membri dawn il-prinċipji għadhom ma tqisux biżżejjed;

— jappoġġa l-proposta biex l-idrokarburi mhux konvenzjonali jiddaħħlu fl-Anness I tad-direttiva riveduta tal-Valutazzjoni tal-Impatt Ambjentali (EIA), biex b'hekk il-proġetti rilevanti jkunu soġġetti għal EIA b'mod sistematiku, u jappella lill-Kummissjoni Ewropea sabiex tistħarreġ l-issettjar ta' standards ambjentali komuni għat-tiftix u l-estrazzjoni tal-idrokarburi mhux konvenzjonali fl-UE sabiex l-EIAs ikunu koerenti u jiftiehmu.

Relatur Il-Kunsillier Brian MEANEY (IE/AE), Membru tal-Kunsill tal-Kontea ta' Clare u tal-Mid-West Regional Authority Dokument ta' referenza Opinjoni fuq inizjattiva proprja

I. RAKKOMANDAZZJONIJIET TA' POLITIKA

IL-KUMITAT TAR-REĠJUNI

1. jagħraf li l-Ewropa għandha bżonn sorsi tal-enerġija affordabbli, newtrali fil-karbonju, sostenibbli, kompetittivi fuq skala globali u siguri. Dan jirrappreżenta sfida importanti għall-Unjoni Ewropea. Wassal ukoll biex l-Istati Membri jistħarrġu kull alternattiva u qajjem interess sinifikanti fl-idrokarburi mhux konvenzjonali. Dan l-interess żviluppa s'issa fil-kuntest ta' qafas regolatorju differenti u mhux koordinat madwar l-UE; ifakkar madanakollu li l-idrokarburi mhux konvenzjonali la huma sostenibbli fejn jiħdol tibdil fil-klima u lanqas fejn tidħol il-provvista tal-enerġija fuq perjodu twil, u jinvolvu riskji kbar;

2. jirrikonoxxi r-riskji sinifikanti għall-ambjent u għas-saħħa mill-proċess ta' tkissir idrawaliku (hydraulic fracturing) orizzontali b'volum kbir ta' ilma trattat (Żvilupp ta' Idrokarburi Mhux Konvenzjonali) li jintuża għall-estrazzjoni tal-idrokarburi mhux konvenzjonali;

3. jenfasizza l-bżonn ta' rispons politiku qawwi mill-Kummissjoni Ewropea u jappellalha biex titlob lill-Istati Membri jagħtu r-riżorsi lill-Awtoritajiet Reġjonali u Lokali kompetenti sabiex ikunu jistgħu jaqdu b'mod tajjeb ir-rwoli regolatorji u ta' monitoraġġ u r-responsabbiltajiet rilevanti għall-kompetenzi varji tal-awtoritajiet reġjonali u lokali madwar l-UE;

4. jenfasizza li l-possibbiltà ta' tranżizzjoni lejn sorsi tal-enerġija mija fil-mija rinnovabbli jeħtieġ li tibqa' l-għan ċar li għandna nżommu quddiemna, u li l-attenzjoni u r-riżorsi li teħtieġ din it-tranżizzjoni m'għandhomx imorru lejn enerġija mhux konvenzjonali jew forom oħra ta' enerġija. Jirrikonoxxi r-rwol li l-idrokarburi mhux konvenzjonali jista' jkollhom fl-istadju ta' tranżizzjoni mill-enerġija tal-fossili għall-enerġija rinnovabbli;

A. Prinċipji Ġenerali

5. fid-dawl tat-Trattat ta' Lisbona (2009, Art. 194), kull Stat Membru għandu "d-dritt ... li jiddetermina l-kondizzjonijiet għall-isfruttament tar-riżorsi ta' enerġija tiegħu, l-għażla tiegħu bejn ir-riżorsi differenti ta' enerġija u l-istruttura ġenerali tal-provvista ta' enerġija tiegħu". Għaldaqstant, hemm pożizzjonijiet differenti ħafna dwar il-gass tax-shale madwar l-UE. Il-KtR jitlob li l-kompetenzi, ir-responsabbiltajiet, l-opinjonijiet u l-perspettivi tal-awtoritajiet lokali u reġjonali jiġu rikonoxxuti, rispettati u jingħataw widen minn kulħadd, u b'mod speċjali mill-Kummissjoni Ewropea, meta jsir it-tfassil tal-proposti sabiex tkun tista' issir estrazzjoni tal-idrokarburi mhux konvenzjonali mingħajr perikli u b'mod sigur waqt li jiġu rrispettati r-riżorsi naturali lokali;

6. wara li qies il-kompetenzi, l-għarfien lokali speċifiku u l-limitazzjonijiet tar-riżorsi tal-awtoritajiet lokali u reġjonali, u wara li qies ukoll l-impatti u r-riskji diversi u sostanzjali tal-estrazzjoni tal-idrokarburi mhux konvenzjonali, il-KtR jitlob li jiġu rispettati d-deċiżjonijiet tal-awtoritajiet lokali u reġjonali li jipprojbixxu, jillimitaw u jikkontrollaw l-iżvilupp/l-attività assoċjati mal-estrazzjoni tal-idrokarburi mhux konvenzjonali. Jisħaq li l-awtoritajiet lokali u reġjonali għandu jkollhom id-dritt li jeskludu żoni sensittivi (eż. żoni ta' protezzjoni tal-ilma tax-xorb, rħula, raba' li jinħadem, eċċ) mill-attivitajiet li jista' jkun hemm ta' xi żvilupp ta' idrokarburi mhux konvenzjonali jew fejn dawn ma jippermettux aktar li dawn l-awtoritajiet jiksbu l-għanijiet tagħhom li jnaqqsu l-emissjonijiet ta' gass b'effett serra. Barra dan, l-awtoritajiet lokali u reġjonali għandhom jiġu msaħħa fl-awtonomija tagħhom li jiddeċiedu dwar il-projbizzjoni ta' żvilupp tal-idrokarburi mhux konvenzjonali fit-territorju tagħhom; b'rabta ma' dan ifakkar fil-projbizzjoni tal-estrazzjoni tal-idrokarburi mhux konvenzjonali li ġiet adottata pereżempju fil-Bulgarija, Franza, il-Lussemburgu, fi Fribourg ġewwa l-Isvizzera jew ir-reġjun Spanjol ta' Cantabria;

7. jaqbel mal-PE li l-linji gwida voluntarji li jeżistu għall-industrija sabiex il-kumpaniji jintalbu jindirizzaw l-impatt negattiv soċjali u ambjentali tal-attivitajiet tal-industriji tal-estrazzjoni, bħall-Inizjattiva ta' Rapportar Globali (Global Reporting Initiative), il-Patt Globali tan-NU (UN Global Compact) u l-Linji Gwida tal-OECD għall-Impriżi Multinazzjonali (OECD Guidelines for Multinational Enterprises) mhumiex biżżejjed biex inaqqsu l-impatt negattiv tal-estrazzjoni;

8. jaqbel mal-Kummissjarju Ewropew għall-Ambjent li l-istudji li twettqu sal-lum juru li hemm numru ta' inċertezzi jew lakuni fil-leġislazzjonali attwali tal-UE, jisħaq li t-trattament tar-riskji għas-saħħa u l-ambjent huma ta' importanza kruċjali jekk l-industrija trid li tikseb l-aċċettazzjoni tal-pubbliku, u jappella lill-Kummissjoni Ewropea sabiex tħejji qafas dwar il-ġestjoni tar-riskji u għat-trattament ta' nuqqasijiet fir-regolamentazzjoni rilevanti tal-UE;

9. jitlob lill-Kummissjoni Ewropea tikkunsidra li titlob lill-Istati Membri jillimitaw l-iżviluppi ta' idrokarburi mhux konvenzjonali sakemm jiġu emendati l-lakuni regolatorji fid-direttivi rilevanti tal-UE;

10. minkejja l-prerogattiva tal-Istati Membri biex jisfruttaw ir-riżorsi ta' enerġija tagħhom, kwalunkwe żvilupp ta' idrokarburi mhux konvenzjonali għandu jiżgura kundizzjonijiet ġusti u ekwi mal-Unjoni kollha f'konformità sħiħa mal-liġi Ewropea rilevanti li tissalvagwardja l-ambjent u s-saħħa pubblika. Jinħtieġ qafas regolatorju tal-UE li jkun ċar u legalment vinkolanti, preferibbilment f'forma ta' direttiva dwar it-tiftix u l-estrazzjoni tal-idrokarburi mhux konvenzjonali, sabiex tingħata garanzija adatta kontra r-riskji għall-ambjent u s-saħħa tal-bniedem li jirriżultaw mill-attivitajiet tal-gass tax-shale;

11. jemmen li l-prinċipju tal-prekawzjoni tal-politika ambjentali tal-UE għandu jiġi implimentat b'mod konsistenti madwar l-UE, u li l-valutazzjoni tal-impatti ambjentali għandha tkun mandatorja, irrispettivament mill-iskala tat-tiftix u l-estrazzjoni tal-idrokarburi mhux konvenzjonali, b'kunsiderazzjoni tal-interessi ekonomiċi, il-ħtieġa li tiġi żgurata s-sigurtà tal-provvista tal-enerġija u l-appoġġ għall-iżvilupp sostenibbli;

12. jinsisti li l-analiżi mandatorja taċ-ċiklu tal-ħajja, titwettaq għal kull proġett individwali ta' żvilupp ta' idrokarburi mhux konvenzjonali qabel ma tingħata l-awtorizzazzjoni għall-isfruttar, u dan bħala l-pedament ewlieni tad-direttiva l-ġdida tal-UE dwar it-tiftix u l-isfruttar tal-idrokarburi mhux konvenzjonali fl-UE;

13. jenfasizza l-importanza fundamentali tal-prinċipju tat-trasparenza u l-involviment tal-gruppi tal-popolazzjoni kkonċernati kif ukoll tal-awtoritajiet lokali u reġjonali fit-teħid tad-deċiżjonijiet f'dan il-qasam delikat u jinsab inkwetat li sa issa fl-Istati Membri dawn il-prinċipji għadhom ma tqisux biżżejjed;

B. Kunsiderazzjonijet Ġenerali

14. filwaqt li jinnota li l-avvanzi tekonoloġiċi reċenti qanqlu l-estrazzjoni rapida tal-gass mhux konvenzjonali fuq skala kummerċjali f'ċerti partijiet tad-dinja, notevolment fl-Istati Uniti fejn il-gass tax-shale tlaqqam bħala wieħed li jbiddel ir-regoli tal-logħba, il-KtR huwa konxju mil-limitazzjonijiet tekniċi u ekonomiċi tal-gass tax-shale fl-UE. Qed jiżdied l-għarfien li l-Ewropa x'aktarx mhix se tesperjenza t-tkabbir qawwi li kien hemm fl-Istati Uniti (1). L-aktar l-aktar, ir-riżorsi Ewropew tal-gass mhux konvenzjonali jitqiesu bħala kumpens għat-tnaqqis fil-produzzjoni ta' gass konvenzjonali, u parti mir-raġunijiet għal din ir-restrizzjoni jinkludu ġeoloġija differenti (2), il-leġislazzjoni kif ukoll densità ogħla tal-popolazzjoni. Jirrikonoxxi li għad hemm bżonn ta' valutazzjoni sostanzjali f'dan il-qasam;

15. jinnota wkoll li l-bjar tal-idrokarburi mhux konvenzjonali jinxfu ħafna iktar malajr mill-bjar tal-idrokarburi konvenzjonali, u dan għalhekk ikun jeħtieġ aktar tħaffir, li jħalli impatt fuq l-ispejjeż tal-produzzjoni. Madankollu, jinnota li l-estrazzjoni tal-idrokarburi mhux konvenzjonali ssir b'tekniki moderni, pereżempju t-tħaffir orizzontali u l-multi-well pads (bi tħaffir ta' bosta bjar f'pad wieħed) li jistgħu jnaqqsu l-impatt fuq l-ambjent u l-lokal;

16. bil-prezzijiet attwali tal-gass il-KtR iqis li l-potenzjal tal-gass tax-shale huwa żgħir wisq biex iħalli impatt sostanzjali fuq is-sitwazzjoni tal-provvista tal-gass Ewropea. Anke fl-aħjar każ, il-kontribut ta' żvilupp aċċellerat tal-gassijiet tax-shale fl-Ewropa xorta waħda jkun jirrapreżenta sehem perċentwali ta' anqas minn 10% tal-provvisti ta' gass Ewropej. Ma jreġġax lura x-xejra kontinwa ta' tnaqqis fil-produzzjoni domestika u żieda tad-dipendenza mill-importazzjonijet (3); jirrikonoxxi li hemm bżonn ta' aktar valutazzjoni f'dan il-qasam;

17. konxju mill-fatt li r-regolamentazzjoni laxka setgħet kienet waħda mill-prekondizzjonijet għall-vijabiltà ekonomika tal-gass tax-shale, peress li l-eżenzjoni tal-gass tax-shale minn numru ta' atti dwar il-protezzjoni ambjentali kienet waħda mill-fatturi li wasslu għat-tkabbir f'daqqa tal-gass tax-shale fl-Istati Uniti, per eżempju l-kompożizzjoni preċiża tal-addittivi li jintużaw għat-tkissir hija protetta mil-liġi dwar il-privattivi u mhemmx obbligu ta' divulgazzjoni; jenfasizza għalhekk bis-sħiħ li l-approvazzjoni ta' attivitajiet bħal dawn fl-Unjoni Ewropea għandha tiddependi strettament mill-pubblikazzjoni tal-komponenti kimiċi kollha u l-ammont tagħhom fil-likwidu tat-tkissir idrawliku;

18. jinnota li waqt it-tħaffir, l-estrazzjoni tal-gass tax-shale u taż-żejt kompressat għandha impatt li ma jistax jiġi evitat u jinkludi okkupazzjoni vasta ta' art b'intensità spazjali kbira li tista' tkun ta' theddida għaż-żoni ta' djar urbani/rurali sostenibbli u għall-ħabitati naturali minħabba l-qigħan tat-tħaffir (drilling pads), iż-żoni ta' parkeġġ u manuvrar ta' trakkijiet, tagħmir, faċilitajiet ta' proċessar u trasport tal-gass kif ukoll toroq li jagħtu aċċess. Impatti kbar li huma pruvati u li jista' jkun hemm jinkludu l-emissjonijiet ta' tniġġis fl-arja, kontaminazzjoni tal-ilma ta' taħt l-art minħabba flussi mhux kontrollati ta' gass jew fluwidi li jirriżultaw minn titjir (blowouts) jew tixrid, fluwidi tat-tkissir li joħorġu mis-sistema, u emissjonijiet mhux kontrollati ta' ilma skartat. Il-fluwidi li jintużaw għat-tkissir fihom sustanzi perikolużi, u dawk li jitilgħu lura jkunu miżjuda b'metalli tqal u materjali radjuattivi li joriġinaw mid-depożiti. It-tħaffir għall-gass tax-shale jippreżenta 'riskju għoli' għas-saħħa tal-bniedem (4) u l-ambjent li huwa agħar mir-riskju tal-karburanti fossili (5) u dan minħabba li hemm iktar tħaffir għall-istess kwantità estratta;

19. jinsab imħasseb għax fl-Ewropa l-leġislazzjoni dwar it-tħaffir u r-regolamenti relatati li jaffettwaw l-attivitajiet tat-tħaffir ma jindirizzawx l-aspetti speċifiċi tal-iżvilupp tal-idrokarburi mhux konvenzjonali. Hemm differenzi kbar bejn ir-regolamenti relatati mat-tħaffir fi Stati Membri Ewropej differenti. F'ħafna każijiet, id-drittijiet tat-tħaffir huma privileġġati fuq id-drittijiet taċ-ċittadini, u l-awtorijiet politiċi lokali ta' spiss m'għandhomx influwenza fuq proġetti jew siti tat-tħaffir li jista' jkun hemm minħabba li dawn jiġu approvati mill-gvernijiet nazzjonali jew tal-istat u l-awtoritajiet tagħhom; jiġbed l-attenzjoni għall-fatt li fl-Ewropa, għall-kuntrarju tas-sitwazzjoni fl-Istati Uniti, ġeneralment il-proprjetarji tal-art mhumiex awtomatikament proprjetarji tar-riżorsi minerali li jinsabu taħt arthom, li jfisser li mhux dejjem jibbenefikaw mill-isfruttar tagħhom;

20. jitlob evalwazzjoni korretta tal-potenzjal reali tal-gass mhux konvenzjonali fl-Ewropa, aspett li jista' jkun kruċjali għal kull pjan u/jew politika tal-enerġija li jistgħu jiġu implimentati, bħala riżorsa għat-tranżizzjoni lejn persentaġġ akbar tal-enerġija rinnovabbli madwar l-UE kif kien ġie dikjarat f'dokumenti li jistabbilixxu x-xejriet tal-UE rigward il-futur tal-enerġija bħalma hu l-Pjan Direzzjonali 2050. Din il-valutazzjoni għandha tagħmilha possibbli li jiġi eżaminat l-ambitu disponibbli għall-użu aktar sistematiku tas-sorsi tal-enerġija lokali. Wieħed mill-għanijiet ta' dawn il-pjani u l-politiki għandu jfittex li jiżgura li t-transizzjoni lejn sorsi ta' enerġija futuri, li jkunu ekonomikament kompetittivi u bl-inqas impronta tal-karbonju possibbli, issir b'tali mod li l-UE ssir kompetittiva fir-rigward tar-reġjuni ġeopolitiċi oħra. Minbarra li għandu assoċjati miegħu riskji li ma jistgħux jitbassru, għall-ambjent, il-klima u s-saħħa tal-bniedem, il-gass tax-shale, jista' jipperikola wkoll l-iżvilupp tal-enerġiji rinnovabbli u jqiegħed 'l-Ewropa f'dipendenza saħansitra akbar minn dik tal-karburanti fossili. Il-gass tax-shale, bħalma huma l-qbid u l-ħżin tad-dijossidu tal-karbonju, ma jistax ikun fih innifsu għan politiku maqtugħ mill-bżonnijet taċ-ċittadin u m'għandux jiġi promoss bħala alternattiva ekoloġika għall-futur tal-enerġija tal-Ewropa. Minħabba l-intensità tal-karbonju għolja u l-iskala ta' espansjoni tiegħu, u minħabba l-livell ta' investiment meħtieġ għalih, għandu jiġi ċċarat kif il-gass tax-shale jista' jkun 'karburant ta' tranżizzjoni'. L-impatt tal-prezzijiet taż-żejt li qed jonqsu b'riżultat ta' żviluppi ta' gass tax-shale li qed jiżdiedu ġewwa l-Istati Uniti jista' jhedded il-vijabiltà ta' alternattivi b'intensità tal-karbonju baxxa u joħloq pressjoni fuq l-iskemi ta' appoġġ tal-gvern;

21. jinsab imħasseb li ż-żieda fit-tiftix u l-produzzjoni tal-gass tax-shale mad-dinja kollha tista' twassal għal żieda konsiderevoli fl-emissjonijiet ta' metanu li jaħarbu, li l-effett ta' serra tagħhom huwa bejn 20 sa 25 darba aktar qawwi minn dak tas-CO2, u li l-potenzjal ta' tisħin bl-effett serra (Greenhouse Warming Potential – GWP) globali jbassar żieda ta' aktar minn 3.5 gradi (6). (Il-mira ta' żieda aċċettabbli hija ta' 2 gradi). Barra dan, l-isfruttar tar-riżorsi ta' żejt u gass mhux konvenzjonali jista' jfixkel l-ilħuq tal-Għan ta' Żvilupp tal-Millenju tan-NU (MDG) 7 – li tiġi żgurata s-sostennibbiltà tal-ambjent – u jipperikola l-aktar impenji reċenti internazzjonali dwar it-tibdil tal-klima kif stipulati fil-Qbil ta' Kopenħagen;

22. jappoġġa l-idea li jiżdied l-appoġġ tal-UE għar-riċerka u l-iżvilupp għas-settur tal-ekodisinn permezz tal-Fondi Strutturali u ta' Koeżjoni u tal-Bank Ewropew tal-Investiment, filwaqt li jinnota li flimkien ma' dawn l-isforzi, għandha tingħata attenzjoni akbar għall-effetti ta' distorsjoni tal-kompetizzjoni li tista' ġġib magħha l-adozzjoni ta' standards ġodda; jilqa' b'sodisfazzjon il-valutazzjoni preliminari tal-Kummissjoni dwar il-qafas legali ambjentali tal-UE li huwa applikabbli għall-idrokarburi mhux konvenzjonali. Il-KtR iħeġġeġ lill-Kummissjoni sabiex b'mod urġenti: a. twettaq valutazzjoni bir-reqqa tal-adegwatezza ta' dawn id-dispożizzjonijet biex ikopru bis-sħiħ l-aspetti kollha tat-tiftix kif ukoll tal-isfruttar b'mod sħiħ ta' volumi kbar kummerċjali ta' żviluppi tal-idrokarburi mhux konvenzjonali fl-Ewropa; b. tidentifika lakuni u nuqqasijiet fil-leġislazzjoni ambjentali attwali u, fejn meħtieġ, tippreżenta proposti adatti b'aġġustamenti għall-ispeċifitajiet ta' żviluppi tal-idrokarburi mhux konvenzjonali u maħsuba biex jagħlqu l-lakuni li jolqtu lill-awtoritajiet lokali u reġjonali u li jippermettu interpretazzjoni ħażina jew derogi speċjali għal żvilupp tal-idrokarburi mhux konvenzjonali fit-traspożizzjoni nazzjonali; c. twettaq valutazzjoni tat-traspożiżżjoni adatta tal-leġislazzjoni Ewropea ewlenija dwar l-ambjent mill-Istati Membri kollha u tieħu azzjoni minnufih f'każ ta' nuqqas ta' konformità; d. tikkunsidra, tistħarreġ u titgħallem mill-esperjenzi tal-awtoritajiet tal-Kontej u l-Istati ġewwa l-Istati Uniti.

Kwistjonijiiet tekniċi marbuta max-xewqa għal direttiva kif issemma qabel

C. Valutazzjoniet tal-linja bażi

23. jitlob li l-Kummissjoni tobbliga lill-industrija sabiex tipprovdi għad-determinazzjoni indipendenti u verifikabbli tal-kundizzjonijiet ambjentali eżistenti fiż-żoni kollha fejn ikun propost żvilupp ta' idrokarburi mhux konvenzjonali: a. din id-determinazzjoni tal-linja bażi għandha tagħmel enfasi speċifika fuq il-livelli bażi tal-kondizzjonijiet tas-saħħa tal-bniedem u tal-annimali u dwar il-kwalitá u l-konnettivitá tal-ħabitat naturali; b. il-ġeoloġija tal-blat relatata mal-ħażna u l-moviment tal-ilma ta' taħt l-art; c. il-ħabitat li l-ilma ta' taħt l-art stess jipprovdi għall-fawna u l-flora mikrobja; d. data eżistenti dwar il-kwalità tal-ilma tal-wiċċ, tal-ħamrija u tal-arja u data sismoloġika, sabiex jiġi inluż studju dwar dagħbien ġeoloġiku naturali li jkun diġà jeżisti; e. data mikrosismoloġika li tkun verifikabbli; f. immaġini 3D u 4D tas-sistemi tal-ilma ta' taħt l-art;

D. Valutazzjoni tal-Impatt Ambjentali (EIA)

24. jinnota bi tħassib li d-direttiva attwali dwar l-EIA ma tikkunsidrax il-livelli ta' produzzjoni tal-idrokarburi mhux konvenzjonali ta' kuljum. Dan ifisser li minkejja l-impatt ambjentali tagħhom, il-proġetti rilevanti mhumiex soġġetti għal EIA mandatorju. B'konformità mal-prinċipju ta' prekawzjoni, u kif mitlub mill-Parlament Ewropew fir-riżoluzzjoni tiegħu tal-21 ta' Novembru 2012, il-KtR jappoġġa l-proposta biex l-idrokarburi mhux konvenzjonali jiddaħħlu fl-Anness I tad-direttiva riveduta, biex b'hekk il-proġetti rilevanti jkunu soġġetti għal EIA b'mod sistematiku;

25. jappella lill-Kummissjoni Ewropea sabiex tistħarreġ l-issettjar ta' standards ambjentali komuni għat-tiftix u l-estrazzjoni tal-idrokarburi mhux konvenzjonali fl-UE sabiex l-EIAs ikunu koerenti u jiftiehmu;

26. jirrikonoxxi n-nuqqas ta' esperjenza u għarfien tekniku fl-Ewropa; jisħaq li r-regolamentazzjoni adatta tat-tiftix u l-estrazzjoni tal-idrokarburi mhux konvenzjonali sa ċertu punt tiddependi mill-kompetenza u r-riżorsi tal-awtoritajiet reġjonali u lokali. Jirrikonoxxi l-bżonn li jiżdiedu l-kompetenzi u jissaħħu r-riżorsi umani tal-awtoritajiet reġjonali u lokali fir-rigward tal-idrokarburi mhux konvenzjonali;

E. Ilma

27. jemmen li, minħabba l-fond ta' madwar 2+ km li fih isir żvilupp tal-idorkarburi mhux konvenzjonali, it-tħassib primarju u li jiġi l-ewwel rigward it-tniġġis tal-ilma ta' taħt l-art huwa dwar l-integrità tal-bir u l-kwalità tal-inforra tiegħu u t-twaħħil tagħha. Għax l-esperjenza mill-Istati Uniti turi li 6 % tal-bjar kellhom tnixxijiet li ħarġu minnhom (7);

28. jitlob li kull stadju ta' tkissir idrawliku jiġi monitorjat u li jiġu reġistrati d-dettalji ta' kull tul massimu ta' tkissir u tiġi speċifikata d-distanza mill-akwiferi;

29. jitlob lill-Kummissjoni Ewropea biex tobbliga lill-industrija sabiex tipprovdi proċedura għal azzjoni korrettiva f'każ ta' emissjonijiet ta' metan jew ta' materjal radjuattiv li jinsab b'mod naturali li joħorġu u jniġġsu l-ilma ta' taħt l-art, fejn it-tkissir jinfirex u jilħaq l-ilma ta' taħt l-art jew fejn ikun hemm difetti fl-integrità tal-inforra tal-bir jew it-twaħħil tagħha;

30. jitlob li ssir reġistrazzjoni obbligatorja tal-informazzjoni dwar it-twaħħil bis-siment u li jsir testjar tal-inforra u t-twaħħil tagħha permezz tal-pressjoni qabel tibda kull operazzjoni;

31. jisħaq li l-prevenzjoni effettiva teħtieġ monitoraġġ konsistenti tal-konformità stretta skont l-ogħla standards u prattiki stabbiliti fil-kostruzzjoni tal-bjar; jenfasizza li kemm l-industrija kif ukoll l-awtoritajiet kompetenti għandhom jiżguraw kontroll regolari tal-kwalità rigward l-integrità tal-inforra u t-twaħħil tagħha;

32. jitlob li l-operaturi, r-regolaturi u s-servizzi ta' emerġenza jħejju b'mod konġunt pjanijet mandatorji ta' kontroll u kontinġenza għall-prevenzjoni tat-tixrid;

33. jitlob li jiġu stabbiliti distanzi minimi bejn il-qigħan tat-tħaffir u n-nixxigħat pubbliċi jew privati jew l-bjar tal-ilma;

34. jiġbed l-attenzjoni għall-fatt li l-iskart u l-ilma mormi li jirriżultaw mill-isfruttar ta' depożiti ta' idrokarburi mhux konvenzjonali jikkawżaw bosta problemi f'termini ta' ħżin sikur, riċiklaġġ u rimi, u hemm bżonn ta' regolamentazzjoni f'dan ir-rigward; b'rabta ma' dan, il-parteċipazzjoni tal-awtoritajiet lokali u reġjonali kkonċernati, li ħafna drabi huma responsabbli mill-ġestjoni tal-iskart, hija indispensabbli;

F. Ġestjoni tal-iskart

35. jappella sabiex l-ilma skartat li ġej minn tkissir idrawliku jiġi riċiklat b'tali mod li jiġi minimizzat ir-riskju ta' tixrid u tnixxigħa; jirrikonoxxi li t-tkissir idrawliku jipproduċi volumi kbar ta' ilma skartat, li jkun fih sustanzi li jniġġsu differenti; jemmen li r-riċiklaġġ tal-ilma fuq il-post f'sistema magħluqa matul l-ipprospettar/żvilupp tad-depożiti permezz tal-ħażna f'tankijiet tal-azzar joffri mezz għat-trattament tal-ilma li jitla' lura fil-wiċċ billi jitnaqqsu kemm jista' jkun il-volumi tal-ilma, u jitnaqqsu l-potenzjal tat-tixrid fuq wiċċ l-art u l-ispejjeż/traffiku/ħsara fit-toroq marbuta mat-trasport għat-trattament tal-ilma; jitlob li jinqata' l-użu ta' ġwiebi miksija minn ġewwa minħabba r-riskju ogħla li għandhom ta' tixrid u tnixxigħat li joħorġu minnhom;

36. jitlob il-pubblikazzjoni tal-kwantità u l-kontenut tal-fluwidu li jintuża għat-tkissir u li ma jinġabarx lura minn żvilupp tal-idrokarburi mhux konvenzjonali, rispettivament – billi nkunu konxji mill-kompożizzjoni tal-ħamrija u tal-blat – l-effett probabbli tagħha fuq l-ilma tal-ħamrija u l-fawna;

37. jenfasizza li l-impjanti muniċipali u nazzjonali għat-trattament tal-iskart, jew għat-trattament tal-ilma u tal-iskart speċifiku li jirriżulta minnu, jista' ma jkollhomx il-kapaċità jew id-disinn tekniku meħtieġa għall-ġestjoni tal-volum u l-kompożizzjoni speċifika tal-ilma skartat; jitlob li jiġu stabbiliti standards tat-trattament tal-ilma skartat u pjanijiet ta' ġestjoni tal-ilma obbligatorji mingħand l-operaturi f'kooperazzjoni mal-awtoritajiet tat-trattament tal-iskart u mal-awtoritajiet kompetenti awtorizzanti;

38. ifakkar li l-materjal radjuattiv, li jinsab b'mod naturali fil-formazzjonijiet ġeoloġiċi, ivarja minn shale għal ieħor; jisħaq dwar il-bżonn li ssir valutazzjoni tal-kontentut radjuattiv qabel ma' tiġi awtorizzata l-produzzjoni;

G. Kimiki

39. jinsab imħasseb minħabba li attwalment m'hemm ebda obbligu fil-livell tal-UE ta' dikjarazzjoni tal-kontenut kimiku tal-fluwidu tat-tkissir idrawliku; jinsisti li għandu jkun hemm trasparenza sħiħa u divulgazzjoni mandatorja mill-operaturi u li dawn il-fatturi jitqiesu fil-proċeduri tal-valutazzjoni tal-impatt ambjentali; jappella lill-Kummissjoni Ewropea biex teżamina l-aktar att adatt biex tinkludi tali obbligu fil-livell Ewropew;

40. jitlob li jsir sforz akbar fl-iżvilupp ta' addittivi għall-fluwidu tat-tkissir idrawliku li jkollhom l-anqas tossiċità u l-anqas riskji ambjentali;

H. Art, Arja u Parametri oħrajn

41. jenfasizza li l-karatteristiċi ġeoloġiċi ta' reġjun partikolari jiddeterminaw id-disinn u l-metodu tal-attivitajiet ta' estrazzjoni; jinkoraġġixxi l-parteċipazzjoni attiva u f'waqtha tal-istituti ġeoloġiċi nazzjonali kif ukoll tal-awtoritajiet lokali u reġjonali kkonċernati; jitlob li fil-fażi ta' preawtorizzazzjoni ssir analiżi ġeoloġika mandatorja tal-ġeoloġija tal-fond u dik fil-baxx f'każ ta' xi shale prospettiv, kif ukoll rapporti dwar kull attività ta' tħaffir li seta' kien hemm jew ser ikun hemm fir-reġjun; barra minn hekk jitlob li ssir reġistrazzjoni tad-data tal-attività tal-bjar;

42. jinnota li l-qigħan tat-tħaffir b'diversi spieri orizzontali jimminimizzaw l-użu tal-art u t-taqlib tal-pajsaġġ;

43. jirrakkomanda l-użu ta' sistemi ta' tlestija ekoloġiċi biex jitnaqqsu, jew jiġu rkuprati l-emissjonijiet tal-metanu waqt it-tlestija tal-bjar;

44. ifakkar li l-inċidenti fuq il-post ta' spiss jirriżultaw minħabba persunal bla taħriġ, negliġenza jew mġieba skorretta rigward l-istruzzjonijet tas-sigurtà;

45. jirrakkomanda t-twaqqif ta' pjanijiet standardizzati kif ukoll timijiet speċjalizzati biex jingħata rispons f'każ ta' emerġenza;

I. Parteċipazzjoni tal-pubbliku u Saħħa pubblika

46. jitlob li jsir monitoraġġ speċjali tas-saħħa taċ-ċittadini li jgħixu qrib iż-żoni tat-tħaffir; jirrakkomanda l-ħolqien ta' reġistru tas-saħħa tal-popolazzjoni reġjonali;

47. jirrakkomanda li d-disseminazzjoni tal-attivitajiet marbutin mal-idrokarburi mhux konvenzjonali fost il-popolazzjoni tkun f'idejn grupp ta' speċjalisti lokali u barranin, li jikkunsidraw il-karatteristiċi ambjentali u ekonomiċi lokali biex joffru perspettiva oġġettiva dwar il-fażijiet kollha tal-esplojtazzjoni filwaqt li jenfasizzaw il-benefiċċji ekonomiċi kif ukoll ir-riskji soċjali u ambjentali;

48. jemmen li l-parteċipazzjoni pubblika għandha tiġi żgurata permezz tal-implimentazzjoni obbligatorja ta' firxa wiesgħa ta' għodod tal-ippjanar u metodi effettivi għal parteċipazzjoni qabel it-tiftix u permezz tal-konsultazzjoni pubblika qabel l-istadji tal-isfruttar; jitlob li jissaħħu l-kuntatt u l-edukazzjoni tal-pubbliku fl-attivitajiet UH sabiex ikunu possibbli l-fehim, l-aċċetazzjoni u l-kunfidenza tal-pubbliku rigward ir-regolazzjoni ta' dawn l-attivitajiet;

J. Abbandun tal-bjar, Bjar mingħajr sjieda, Bjar difettużi u Ġwiebi li jirċievu l-ilma li jitla' lura fil-wiċċ

49. konxji mill-esperjenzi ta' qabel, l-awtoritajiet lokali u reġjonali se jkollhom bżonn jitolbu depożitu ta' garanzija finanzjarja li jkun 1,5 drabi akbar mill-ispejjeż biex tintebaq u tiġi siġillata kull bokka tal-ispiera, sabiex b'hekk issir inerta. Dan il-kost għandu jinkludi t-total tal-materjali u l-kompetenzi li jkunu meħtieġa fit-twettiq tax-xogħol u l-valutazzjoni tal-proċess aħħari;

50. barra dan jitlob li l-garanziji finanzjarji jiġu preżentati lill-awtoritajiet lokali biex jiġu żgurati l-aħjar prattiki waqt l-istadju tat-tħaffir u t-tkissir idrawliku. Dan sabiex il-garanzija tkun sinifikanti u tiġi żgurata r-riabilitazzjoni f'każ li ma tkunx għadha teżisti entità korporattiva;

51. jitlob li l-industrija tagħmel tajjeb ukoll permezz ta' mezzi finanzjarji u mezzi oħrajn biex tiżgura l-aħjar prattiki għar-rimedju u r-riabilitazzjoni ta' faċilitajiet ta' estrazzjoni tal-idrokarburi mhux konvenzjonali;

52. jitlob li l-awtoritajiet lokali bil-kompetenzi rilevanti jingħataw ir-riżorsi meħtieġa għall-monitoraġġ fit-tul tal-arja u tal-ilma ta' taħt l-art fejn ikun sar jew qed isir żvilupp tal-idrokarburi mhux konvenzjonali;

K. Sfidi ta' amministrazzjoni u ta' riżorsi għall-awtoritajiet lokali

53. jinnota li, peress li l-iżvilupp tal-gass tax-shale huwa maqsum f'diversi stadji, dan jista' jkun ta' sfida amministrattiva għall-awtoritajiet lokali u reġjonali meta jiġu biex jiżguraw li jiġu segwiti l-proċeduri korretti u l-leġislazzjoni waqt l-azzjonijiet ta' pjanar, monitoraġġ ambjentali u infurzar. Il-KESE jitlob li l-Istati Membri jingħataw ir-riżorsi biex jilqgħu għal din l-isfida;

L. Impatti soċjali u ekonomiċi għall-awtoritajiet lokali u reġjonali

54. jinnota li kunsiderazzjonijiet marbutin mal-pressjoni fuq il-gvernijiet lokali b'baġit baxx, l-interessi ekonomiċi u l-possibbiltà ta' indipendenza enerġetika parzjali qed jisirqu mill-attenzjoni għall-analiżi tar-riskji soċjali u b'hekk qed jinbdew proċessi irriversibbli;

55. konxju mill-esperjenzi tal-awtoritajiet lokali u reġjonali rigward iċ-ċikli tal-industrija tal-estrazzjoni li jgħaddu minn żieda qawwija għal kollass f'qasir żmien, il-KtR jagħraf li: a. żieda qawwija f'settur wieħed tal-ekonomija, bħat-tħaffir għall-faħam jew l-estrazzjoni tal-gass u ż-żejt tax-shale, twassal għal tkabbir qawwi, ta' spiss f'daqqa, għal impjiegi b'ħiliet baxxi u għal salarji għolja f'dak is-settur; b. id-disponibiltà ta' tali impjiegi twassal biex il-ħaddiema żgħażagħ jabbandunaw l-edukazzjoni għolja jew opportunitajiet oħrajn ta' taħriġ f'ħiliet għolja; c. industriji oħrajn iwarrbu r-reġjun minħabba kemm il-livell baxx ta' ħiliet fost il-forza tax-xogħol kif ukoll minħabba s-salarji għolja f'dik iż-żona; d. hekk kif id-disponibiltà tar-riżorsa naturali tibda tbatti minħabba l-estrazzjoni – jew jekk jitbaxxa l-valur tagħha minħabba forzi ekonomiċi oħrajn – l-impjieg fi ħdan is-settur jikkollassa; e. mingħajr ebda alternattiva vijabbli oħra, it-tnaqqis kbir fir-ritmu ekonomiku jġiegħel lill-ħaddiema jemigraw barra miż-żona biex ifittxu opportunaitajiet oħrajn; f. jitlob lill-Istati Membri biex jikkunsidraw dawn il-konsegwenzi u li l-awtoritajiet lokali u reġjonali jkunu jistgħu jippjanaw biex jiżguraw komunitajiet sostenibbli ladarba tkun inħliet ir-riżorsa tal-idrokarburi mhux konvenzjonali jew meta ma tibqax vijabbli.

Brussell, 9 ta’ Ottubru 2013. Il-President tal-Kumitat tar-Reġjuni Ramón Luis VALCÁRCEL SISO

(1) Dr Werner Zittel, Shale Gas European Perspectives (Perspettivi Ewropej dwar il-Gass tax-Shale), Parlament Ewropew 14 ta' Mejju 2013

(2) http://www.kpmg.com/Global/en/IssuesAndInsights/ArticlesPublications/shale-gas/Documents/cee-shale-gas-2.pdf

(3) Parlament Ewropew http://europeecologie.eu/IMG/pdf/shale-gas-pe-464-425-final.pdf

(4) Human health risk assessment of air emissions from development of unconventional natural gas resources (Il-valutazzjoni tar-riskji għas-saħħa tal-bniedem mill-emissjonijiet fl-arja marbuta ma' żvilupp tar-riżorsi mhux konvenzjonali tal-gass naturali), Lisa M. McKenzie, Roxana Z. Witter, Lee S. Newman, John L. Adgate, Colorado School of Public Health, University of Colorado, Anschutz Medical Campus, Aurora, Colorado, USA.

(5) http://ec.europa.eu/environment/integration/energy/unconventional_en.htm

(6) Aġenzija Internazzjonali tal-Enerġija (IEA) Golden Rules for a Golden age of Gas, paġna 91.

(7) Methane Migration Data Pennsylvania DEP